
Mart gránit felületek éleinek vizsgálata gépészmérnöki gyakorlatban alkalmazott eszközökkel

A BME Gyártástudomány és –technológia Tanszékén harmadik éve folynak gránitok megmunkálás utáni felületi minőségét vizsgáló kutatások. Az egyik fő irányvonal a mart gránitfelületek éleinek kitöredezési jellemzőit meghatározó mérőszám meghatározása. TDK munkánk célja a kutatás keretein belül megvizsgálni, hogy az iparban is alkalmazható vizsgálati rendszer milyen hibával képes visszaadni az elméleti kutatásokban kapott eredményeket.
TDK munkánk során elsőként öt különböző átlagos szemcseméretekkel rendelkező kereskedelmi gránit marását végeztük el a Woldem Kft.-nél változó megmunkálási paraméterekkel és az így kapott mintafelületeket értékeltük. Az általunk választott különböző gránitokkal a szabványban rögzített valamennyi szemcseméret-csoportot sikerült lefedni, így statisztikailag is értékelhető eredményeket kaptunk. A megmunkálást követően egy Keyence LJ-V7080 típusú lézerszkennerrel digitalizáltuk az éleket. A mérési rendszer részét képezte a Tanszéken található TOPPER TMV 510 típusú NC vezérlésű megmunkáló központ is. A digitalizálást követően a szkenner számítógépes szoftverével manuálisan kiértékeltük az egyes mintafelületek be- és kilépő éleinek kitöredezéseit.
TDK munkánk eredményeképpen megállapítottuk, hogy a Keyence szkennerrel kiépített vizsgálati rendszerrel kapott eredmények megfeleltethetőek az elméleti kutatásokban kapott értékekkel. Az általunk kiépített vizsgálati rendszer tehát egy megfelelően elkészített háttérprogram támogatásával az ipari gyakorlatban alkalmazható. A dolgozat végén elvégeztük a be- és kilépő élek átlagos kitöredezési mértékeinek összehasonlítását.

